The Secret to Love, Health, and Money. A Masterclass.

Copyright © 2021 by Making Good, LLC.

THE SECRET word mark and logo are trademarks of Creste, LLC.

All rights reserved.

Published by arrangement with the original publisher,

Atria Books, a Division of Simon & Schuster, Inc.

Creative direction and artwork by Nic George

Graphic design and artwork by Josh Hedlund for Making Good, LLC

Translation © 2023 by Štefan Kočiš

Slovak edition © 2023 by IKAR, a.s.

Vytvorenie elektronickej verzie Dibuk, s. r. o., 2023

Kniha Tajomstvo lásky, zdravia a peňazí vysvetľuje princípy zákona príťažlivosti – mocného nástroja na ceste k životu v zdraví, šťastí a blahobyte, dostupného pre všetkých.

Informácie v tejto knihe majú informačný a vzdelávací charakter a nemajú sa pokladať za náhradu profesionálnych právnych, finančných, podnikateľských a kariérnych odporúčaní. Navrhované praktiky by sa mali používať iba ako doplnok k racionálnemu finančnému plánu založenému na vlastnom výskume a po konzultácii s kompetentným kariérnym a podnikateľským poradcom, investičným sprostredkovateľom, finančným plánovačom alebo účtovníkom, vždy s ohľadom na danú situáciu.

Podobne by nemali informácie z tejto knihy nahrádzať konzultáciu s kvalifikovaným zdravotníckym pracovníkom. Uvedené cvičenia by sa mali používať výlučne vo forme doplnku k spoľahlivému programu od akreditovaného zdravotníckeho pracovníka. Tieto informácie by sa v žiadnom prípade nemali používať na diagnózu, predpisovanie liekov alebo na liečbu choroby. Každé ukončenie užívania lieku alebo liečebného postupu sa môže realizovať iba po konzultácii s kvalifikovaným zdravotníckym pracovníkom.

Autor s vydavateľom odmietajú zodpovednosť za nesprávne použitie uvedeného materiálu.

Venujem vám.

Nech toto Tajomstvo prinesie lásku a radosť do celej vašej existencie.

To prajem vám i celému svetu.

ÚVOD

TAJOMSTVO LÁSKY

Pred štrnástimi rokmi som sa dostala do ťažkej životnej krízy. Pracovala som až do vyčerpania, po nečakanej smrti otca som prežívala obdobie smútku a v mojich vzťahoch v zamestnaní i v rodine nastal úplný chaos. Práve vtedy som objavila Tajomstvo, ktoré zmenilo všetky aspekty môjho života vrátane zdravia, financií a vzťahov. Už vtedy som sa rozhodla, že sa o toto poznanie podelím s celým svetom – a od toho času Tajomstvo pomohlo desiatkam miliónov ľudí na našej planéte. Celkom určite dokáže pomôcť aj vášmu životu a vašim vzťahom.

Táto kniha sa vám možno dostala do rúk preto, lebo chcete zlepšiť či uzdraviť svoje vzťahy alebo nájsť nové. Možno hľadáte dokonalého partnera či partnerku alebo chcete obnoviť svoje manželstvo, zlepšiť vzťahy v zamestnaní, obnoviť vzťahy s rodinou či priateľmi, alebo si nájsť nových priateľov. Tajomstvo, ktoré som objavila, vám môže v tomto všetkom pomôcť a dám vám ešte oveľa, oveľa viac.

S týmto Tajomstvom môžete byť, robiť alebo mať všetko, čo chcete, v každej oblasti svojho života.

Keď sa však nad tým zamyslíte, sú to práve vzťahy, ktoré dávajú vášmu životu pravý zmysel. Ak nemáte nikoho, s kým by ste sa mohli o všetko podeliť, pravdepodobne je veľmi málo toho, čo by ste naozaj chceli byť, robiť alebo mať.

Predstavte si, aké by to bolo, keby ste boli jediným človekom na Zemi. Ťažko by ste si mohli želať niečím byť, niečo robiť či mať. Aký by malo zmysel namaľovať obraz, ktorý by nikto nevidel? Aký by malo zmysel zložiť hudbu, ktorú by nikto nepočul? Aký by malo zmysel vynájsť niečo, čo by nikto nepoužil? Nemalo by zmysel odchádzať z jedného miesta na druhé, pretože by to všade bolo rovnaké ako tam, kde ste sa nachádzali predtým – nebol by tam nikto. Nič by vás netešilo a neprežívali by ste pocit radosti. Iba kontakt a zážitky s inými ľuďmi vnášajú do vášho života radosť a dávajú mu význam a zmysel.

Vzťahy vám poskytujú skvelé príležitosti na premenu vlastného života pomocou pozitívnych myšlienok a pocitov. Je to preto, lebo čím viac vďačnosti prežívame vo svojich vzťahoch, čím viac láskavosti preukazujeme druhým, tým výraznejšie si zlepšujeme celý život. A rovnako čím viac lásky dávate ľuďom vo svojom živote, tým viac lásky sa vám vracia a tým úžasnejší je váš život. Čokoľvek dávate – lásku, vďačnosť, láskavosť –, všetko sa vracia zasa k vám.

Svojimi vzťahmi si ovplyvňujete život nespočetnými spôsobmi, ktoré si nedokážete ani predstaviť, preto je logické, že by prioritou pre nás všetkých mali byť šťastné, láskyplné vzťahy. Táto kniha vám jasne ukáže, ako si ich môžete vytvárať. Na vlastnej koži zažijete premenu, ktorá sa môže udiať vo všetkých oblastiach vášho života – vo financiách, v zdraví, v osobných cieľoch a snoch – i v radosti a šťastí.

1. LEKCIA

LÁSKA A ZÁKON PRÍŤAŽLIVOSTI

V celom vesmíre vládnu prírodné zákony. Môžeme lietať v lietadlách, pretože sa v letectve pracuje v súlade s prírodnými zákonmi. Zákony fyziky sa neprispôsobili našim želaniam, len my sme našli spôsob, ako pracovať v súlade so zákonmi, a vďaka tomu môžeme dnes lietať. Rovnako ako fyzické zákony vládnu nad letectvom, elektrinou či gravitáciou, existuje aj zákon, ktorý ovláda náš život. Ak si chcete zlepšiť či obnoviť vzťah alebo nájsť nový, musíte tento zákon pochopiť. Ide o najsilnejší zákon vo vesmíre – zákon príťažlivosti.

Od toho najväčšieho až po najmenšie – zákon príťažlivosti je to, čo udržuje každú hviezdu vo vesmíre a vytvára každý atóm a každú molekulu. Príťažlivosť Slnka udržuje planéty v našej slnečnej sústave a nedovolí im uniknúť do voľného priestoru. Zákon gravitácie drží vás, ako aj každú osobu, zviera, rastlinu či minerál na Zemi. Príťažlivosť vidíme v celej prírode, od kvetu lákajúceho včely cez semeno čerpajúce výživu z pôdy až po každú živú bytosť, ktorú k sebe priťahujú bytosti jej druhu. Príťažlivosť pôsobí vo všetkých zvieratách na Zemi, v rybách v mori i vo vtákoch na oblohe, vedie ich k rozmnožovaniu a vytváraniu čried, kŕdľov či svoriek. Príťažlivosť drží pokope bunky vášho tela, stavebný materiál vášho domu aj stoličku, na ktorej sedíte. Pridŕža vaše auto na ceste a vodu vo vašom pohári. V skutočnosti je každý predmet, ktorý používate, vytvorený silou príťažlivosti.

Sila príťažlivosti zároveň priťahuje ľudí k iným ľuďom. Priťahuje ich, aby vytvárali skupiny, komunity a spoločnosti, v ktorých ich spájajú spoločné záujmy. Táto sila niekoho priťahuje k vede, iného k umeniu. Priťahuje ľudí k rôznym druhom športu, k odlišným druhom hudby a módy, k určitým zvieratám a domácim miláčikom. Príťažlivosť je sila, ktorá vás priťahuje ...

Koniec ukážky